लोहता। स्थानीय थाना क्षेत्र का सरहरी गांव बुधवार की दोपहर दहल उठा। एक विवाहिता ने अपने तीन बच्चों के साथ मकान अंदर से बंद करके पहले पेट्रोल छिड़का और फिर आग लगा ली। आग लगने से पास खड़ी बाइक की टंकी तेज धमाके के साथ ब्लास्ट कर गई और खपरैल का बना एक कमरे मकान उड़ गया। धमाका इतना तेज था कि ग्रामीण सहम गए। मां के साथ दो बच्चों ने मौके पर ही दम तोड़ दिया जबकि, एक मासूम को ग्रामीणों ने बचा लिया। आग से रजाई, गद्दा, बेड समेत गृहस्थी का पूरा सामान राख हो गया। चर्चा है कि पति की पताड़ना से तंग आकर विवाहिता ने ऐसा कदम उठाया। पुलिस ने पति समेत दो लोगों को पूछताछ के लिए हिरासत में ले लिया है।